Varvara Aleksandrova

Varvara Ivanovna Aleksandrova ( rossiavon Варвара Ивановна Александрова ) tiyir rossiaf artowasik. Koe Moskva koe savsafo rossiafo gindaxo bak 1852 kobliyir. Ba 27/08/1924 koe mila widava mulufteyer.

 Blirizva 
 Toza is vayarugal 
Varvara Aleksandrova tiyir nazbeikya ke rabikye iase va vage isu dolese. Va aluboya berya dikiyir : Natalya ( 1846 ) is Aleksandra ( 1848 ) is Olga ( 1850 ) is Ekaterina ( 1854 ) is Maria ( 1856 ).

Radimi yasegafa vayara, bak 1872 va Swiza koirubar lize va seltaropafa kotla ke Zürich denfir. Koe Zürich va Fritsch rijay dem rossiaf vayasik nobar, don Vera Figner isu Lidya is Sofia Bardina is Olga Lyubatovitc isu Vera berikya. Sin va ravalduga ke diref Seltevaf Artowas Kotrossiaf grustaks belcon buned.

Bak 1873 koe rubiaxe ke Vpered virda ke Pyotr Lavrov kobar. Viele rossiafe bowere dirgar da rossiaf vayasik va Swiza di bulud ise ko Rossia di dimpid, pune Varvara Aleksandrova va Paris koe Franca vayatason koirubar. Voxe va kotlafa doca me tenuker kire teni 1874 ko Rossia dimpir. Bak toleaksat ke 1875 koe Moskva, va redusa aba ke Seltevaf Artowas Kotrossiaf grustaks, aze bak imwugal ko oksiiaxe ke Ivanovo-Voznesensk kobatason lakir. Tove dodelikeem tegison gaderopon galbedur.

 Jiz is lanzara az divblirugal 

Koe bana widava ba 19/08/1875 zo soper aze zo koflintar. Ba 26/03/1877 bal Jiz va 50 ke Sankt Peterburg nope pakera va kumsetusa tegira is platera va kevmadara is amuzera va memwedaf sanegaks gu tevda ta poana kobara zo lanzar. Gakera gu divblira ko Verxolensk koe Sibiria zo nuner. 

Banlize va Mark Natanson rungruper. Teni gakerugal bak 1882, sin koe Yakutsk gola belcon enintenon zo stanjud. Yerumad ise va daginikeem tciced. Bak 1883 koe europafa Rossia ronodimpid. Azon va Seltevafo Artowaso Pako yoted. Mali 1904 ko divexo blid, kali Rossiafa Artowara ke 1917 viele ko Rossia dimlapid.

Bak 1919 Natanson yerumanye ve akoleper. Ba 29/07 ke mil ilanacek koe Bern koe Swiza mulufter. Azon koe Moskva Varvara Aleksandrova veter nume ba 27/08/1924 awalker. Koe Vagankovo awalkikxo zo kotawar.  

 Dere rupec 

 Vuestexeem 

|style="vertical-align: top;"|

|}

Aleksandrova (Varvara)
Aleksandrova (Varvara)
Aleksandrova (Varvara)